text: ডেবরায় হুরমুড়িয়ে ভেঙে পড়ল মাটির দোতলা বাড়ি,জখম কন্যা সন্তান সহ ৩ - Kharagpur24x7
  Homeজেলাপশ্চিম মেদিনীপুরডেবরায় হুরমুড়িয়ে ভেঙে পড়ল মাটির দোতলা বাড়ি,জখম কন্যা সন্তান সহ ৩
  খড়গপুর ২৪×৭ ডিজিটাল: জল সরে যাওয়ার পরেই একটি মাটির দোতলা বাড়ি ভেঙ্গে পড়ল। বরাত জোরে প্রাণে রক্ষা পেয়েছেন পরিবারের সদস্যরা। তবে জখম হয়েছে পরিবারের আড়াই বছরের কন্যা সন্তান সহ তিনজন।
  ঘটনাটি ঘটেছে ডেবরা থানার ভবানীপুর গ্ৰাম পঞ্চায়েতের পাটনা বাজার এলাকায়। ঘটনার খবর পাওয়ার পর শুক্রবার দুপুরে বিপর্যস্ত এই পরিবারের পাশে দাঁড়ানোর জন্য ত্রাণ ও কিছু খাদ্য সামগ্রী নিয়ে পৌঁছে যান ডেবরা পঞ্চায়েত সমিতির সভাপতি মৌসুমী মুড়া, বন ও ভূমি কর্মাধ্যক্ষ প্রদীপ কর সহ অন্যান্যরা। কংসাবতী নদী থেকে মাত্র একশো ফুট দূরে অবস্থিত এই বাড়িটি।
  গত কয়েকদিনের লাগাতার বৃষ্টির জেরে এই এলাকায় জল জমে যায়। জলমগ্ন হয়ে যায় গোটা এলাকা। কিন্তু গত দুই দিন বৃষ্টি না হওয়ায় ও রোদ উঠার ফলে জমা জল সরে যায়। তারপরেই এই বিপত্তি ঘটে এলাকার গুরুপদ বারীর পরিবারে। বৃহস্পতিবার সন্ধ্যায় হঠাৎ করে হুড়মুড় করে মাটির দোতলা বাড়িটি ভেঙে পড়ে। তখন বাড়িতে আড়াই বছরের শিশু কন্যা ও তার মা পূর্ণিমা বারী সহ এক আত্মীয় ঘরের ভেতরে ছিলেন।
  বাড়ি ভেঙ্গে পড়া শুরু হতেই কোনও রকমে পূর্ণিমাদেবী মেয়েকে নিয়ে বেরিয়ে আসেন। যদিও শেষ রক্ষা হয় নি। শিশুটির মাথায় ও তাঁর কোমড়ে চোট লেগেছে। পরিবারের ছোটো ছেলে অনন্ত বারী জানিয়েছেন ভাঙ্গা স্তুপের নিচে আধার কার্ড থেকে শুরু করে বাড়ির দলিল সহ অন্যান্য সবকিছু চাপা পড়ে গিয়েছে। চেষ্টা চলছে সে সব জিনিসপত্র উদ্ধার করার।
  তিনি জানিয়েছেন বাড়িতে জল না ঢুকলেও আশপাশের চারদিক জলমগ্ন ছিল। এখন জল সরে যাওয়ার পর মাটি একটু আলগা হয়ে গিয়েছে। তারফলেই পুরনো এই মাটির দোতলা বাড়িটি ভেঙে পড়েছে। তিনি জানিয়েছেন পঞ্চায়েত সমিতির পক্ষ থেকে ত্রিপল ও কিছু খাদ্য সামগ্রী দিয়ে গিয়েছে।